A. Slafkovský, poslanec: (2007-01-30):
A táto časť predkladanej novely zákona ma zaujíma najviacej, pretože dáva tu pomerne závažné povinnosti mestám a obciam, ako aj správcom trhových miest. To nie sú jednoduché povinnosti, aj keď som sa v návrhu zákona zatiaľ nedočítal, ako by správca dane, ktorým je napríklad pri trhových poplatkoch mesto, ale správca dane DPH je daňový úrad, ak by mesto malo nejaké chyby v evidencii trhovníkov, ktorí na trhu boli a ktorí nemali registračnú pokladnicu a mesto by nieslo za to zodpovednosť. Nedočítal som sa presne, v akej výške a v akom postihu by to bolo. Ale každopádne to pre samosprávy znamená, že ak majú jedno, dve alebo tri trhové miesta, tak minimálne jedného pracovníka budú musieť každý deň vyslať, aby všetkých trhovníkov skontroloval a zaevidoval, pretože podľa návrhu zákona má daňový úrad právo pýtať od správcu trhoviska presné údaje o tom, kto a kedy predával na trhovisku a či mal alebo nemal registračnú pokladnicu. Takže toto je, si myslím, priamy vstup, je to možné žiadať od miest a obcí, aby to robili, ale na druhej strane potom je potrebné to aj zadefinovať. Je to v § 14. Potom treba aj zadefinovať, aký dosah to má na financovanie miest a obcí, pretože pri 2 900 mestách a obciach to môže znamenať dajme tomu aj 1 000 pracovných príležitostí. Hej, ale to už má svoje ekonomické dosahy a nedá sa povedať, že ekonomické dosahy to nemá. Tento návrh zákona ma svojím spôsobom ešte v jednej veci upozornil na súvislosti, o ktorých tu dnes už bolo hovorené – pri inej novele zákona sme hovorili o povinnosti starostlivosti o byty, o zabezpečení kvality bývania pre našich občanov –, a tento návrh zákona vo svojom § 87 dáva možnosť exekvovať aj byt, aj nebytový priestor. To dosiaľ náš legislatívny poriadok neumožňoval exekvovať bývanie. Je to vec zásadného charakteru, ktorá, si myslím, by mala byť ošetrená oveľa viacej a nielen tak, že sa spomenie, že je možné exekvovať byt. Ja si viem veľmi dobre predstaviť, že sa nájde skupina ľudí, ktorí cez drobné daňové nedoplatky sa dopracujú k tomu, že sa mnoho občanov ocitne v pozícii konkurzu a ocitnú sa aj v tom, že sa im cez, nechcem to nejako pejoratívne nazývať, ale cez organizovanú skupinu zabezpečujúcu konkurz a exekúciu prídu o strechu nad hlavou. Tento návrh zákona ma takisto upozornil ešte na jednu skutočnosť, o ktorej sa tam nehovorí v podstate. Na jednej strane návrh zákona dáva možnosť alebo povinnosť správcovi, a teda orgánu, ktorý spravuje danú daň, porušiť mlčanlivosť a hovoriť o podrobných údajoch daňovníka v prospech daňového úradu. Ale zasa na druhej strane z praxe, čo viem, a to je problém s poplatkami za ubytovanie, keď poplatky za ubytovanie v našej krajine sa vyberajú veľmi často veľmi symbolicky a veľmi zložito. Tam sa mestá a obce pomerne veľmi natrápia, pokiaľ nájdu nejaký systém, ktorý im zabezpečí, aby ľudia, ktorí sa prechodne ubytujú či už ako turisti, alebo obchodní cestujúci v zariadeniach cestovného ruchu, aby si to obce a mestá, ktoré sú správcami tohto poplatku, mohli reálne odkontrolovať. Skutočnosť vo svete je taká, že napr. v takom Chorvátsku ani len bratranca neubytuje nikto bez obavy, aby ho daňový úrad nenaháňal pod sankciou veľkých pokút. A tam sa v podstate nestane to, aby niektorý z ubytovateľov nemal presnú evidenciu a všetky poplatky neodvádzal. U nás je tento problém obrovský a poplatky sú odvádzané veľmi sporadicky. Mestá a obce v tomto konaní pri poplatkoch o ubytovaní nie sú vedené ako orgán, ktorý by mal právomoc vstúpiť a prekročiť prah domu. Nemá mesto a obec vôbec možnosť kontrolovať, koľko fyzicky ľudí v tom ubytovacom zariadení je a aké sú tam vlastne vzťahy. Je potom až podivuhodné zisťovať, aké objemy, aké rozvetvené rodiny dokážu jednotliví ubytovatelia namenovať len preto, aby sa vyhli poplatku za ubytovanie. Zase na druhej strane by však všetci, aj obyvatelia, chceli, aby mestá a obce zabezpečili čistotu, svetlo a bezpečnosť na uliciach. Teda toto sú oblasti problémov v zákone, ktoré zákon vôbec nerieši. Ja si myslím, že je ešte dostatok času na to, aby to tam bolo možné dopracovať, a preto navrhujem predkladateľom, aby tieto problémy, o ktorých som hovoril, do zákona dopracovali a až potom ho predkladali na rokovanie parlamentu. Ďakujem. Čiže dávam návrh na dopracovanie návrhu a stiahnutie z rokovania.